Zastron: 3 doodgesteek, 1 doodgebrand | Netwerk24
Zastron: 3 doodgesteek, 1 doodgebrand
Deur Alet van der Walt 07 Junie 2020 18:30
Drie mans is die naweek in drie afsonderlike voorvalle in Zastron met messe doodgesteek en 'n vierde man het in sy sinkhuis doodgebrand.
Brig. Motantsi Makhele, polisiewoordvoerder, sê die polisie in die Vrystaat ondersoek drie moorde en is ook besig met een geregtelike doodsondersoek nadat vier mans grusaam dood is.
Hy sê in die eerste voorval het drie mans in die Matlakeng-woonbuurt van Zastron in 'n woordewisseling oor 'n vrou betrokke geraak en 'n 24-jarige man is in die bors gesteek. Dié man is op die toneel dood en die ander twee mans is in hegtenis geneem.
Makhele sê oomblikke later is die polisie na 'n ander toneel ontbied waar die verkoolde lyk van 'n onbekende man in 'n sinkhuis gekry is.
'n Geregtelike doodsondersoek word in dié geval gedoen.
Saterdagaand teen 23:15 is 'n man wie se identiteit nog nie vasgestel is nie dood nadat hy in 'n geveg met 'n mes in sy nek gesteek is.
Die polisie het Sondagoggend omstreeks 00:55 die vierde toneel besoek waar drie mans 'n huis beroof het.
Die drie rowers het 'n huisbewoner aangerand waarna hy een van hulle met 'n mes doodgesteek het. Die 36-jarige huisbewoner is in hegtenis geneem.
Makhele sê die moorde kan nie in die stadium met bendegeweld verbind word nie maar die polisie sluit nie die moontlikheid uit nie.